|  |
| --- |
| PATVIRTINTA  Šilutės r. Vainuto gimnazijos direktoriaus 2021 m. gruodžio 2 d.  įsakymu Nr. V1-75 |

**ŠILUTĖS R. VAINUTO GIMNAZIJOS**

**MOKINIŲ ELGESIO TAISYKLĖS**

**I SKYRIUS**

**BENDROJI DALIS**

1. Mokinio elgesio taisyklės (toliau - Taisyklės) nustato Šilutės r. Vainuto gimnazijos (toliau – Gimnazija) mokinių elgesio taisykles Gimnazijoje, jos teritorijoje ir prieigose, Gimnazijoje vykstančiuose renginiuose bei Gimnazijos organizuojamuose renginiuose, kurie vyksta už Gimnazijos ribų, mokinių, mokytojų bei kitų bendruomenės narių, Gimnazijos svečių tarpusavio santykius.
2. Taisyklės  parengtos vadovaujantis Lietuvos Respublikos (toliau – LR) Konstitucija, LR Švietimo įstatymu, LR Vaiko minimalios ir vidutinės priežiūros įstatymu, LR Vaiko teisių pagrindų įstatymu, Vaiko teisių konvencija, LR Vyriausybės nutarimais, Švietimo, mokslo ir sporto ministerijos norminiais aktais, Bendrosiomis programomis, Gimnazijos nuostatais, Smurto ir patyčių prevencijos ir intervencijos vykdymo tvarkos aprašu bei kitais teisės aktais siekiant sukurti Gimnazijoje ir jos aplinkoje saugią, draugišką ir bendradarbiavimu pagrįstą atmosferą bei reglamentuoti mokinių elgesio normas.
3. Gimnazijos bendruomenės nariai turi teisę teikti siūlymus dėl Taisyklių pakeitimų.
4. Šių Taisyklių privalo laikytis kiekvienas Gimnazijos mokinys.
5. Sudarydami Mokymo sutartį, mokinys ir jo tėvai (globėjai, rūpintojai) susipažįsta  su šiomis Taisyklėmis.
6. Taisyklių reikalavimų vykdymą prižiūri klasių vadovai, mokytojai ir kiti Gimnazijos bendruomenės nariai.

**II SKYRIUS**

**MOKINIŲ TEISĖS IR PAREIGOS**

7. Mokiniai turi teisę:

7.1. nemokamai mokytis pagarba grįstoje, psichologiškai, dvasiškai ir fiziškai saugioje aplinkoje, turėti higienos reikalavimus atitinkantį mokymosi krūvį ir darbo vietą;

7.2. pasirinkti Gimnazijos siūlomas formaliojo švietimo programas, programas papildančius modulius, pasirenkamųjų dalykų programas ir neformaliojo švietimo programas;

7.3. nemokamai naudotis Gimnazijos biblioteka, vadovėliais ir kita literatūra, kabinetuose esančiu inventoriumi, informacinių technologijų įranga (mokymosi tikslais);

7.4. nuo 14 metų apsispręsti dėl dorinio ugdymo pasirinkimo;

7.5. gauti Gimnazijos kaupiamą informaciją apie save;

7.6. mokytis pagal savo gebėjimus ir poreikius;

7.7. būti tinkamai informuoti apie savo teises ir pareigas;

7.8. burtis į nevyriausybines organizacijas, neprieštaraujančias Lietuvos Respublikos įstatymams;

7.9. Lietuvos Respublikos įstatymų nustatyta tvarka ginti savo teises.

8. Mokiniai turi teisę gauti:

8.1. informaciją apie Gimnazijos siūlomas švietimo programas ir mokymosi formas;

8.2. nemokamą valstybinius standartus atitinkantį (pradinį, pagrindinį, vidurinį) išsilavinimą;

8.3. nešališką mokymosi pasiekimų įvertinimą ir informaciją apie savo pasiekimų vertinimą ir kitą su mokymusi susijusią informaciją;

8.4. specialiąją pedagoginę, logopedinę, socialinę pedagoginę, psichologinę, sveikatos priežiūros pagalbą;

9. Mokiniai turi teisę dalyvauti:

9.1. Gimnazijos savivaldoje, įvairiuose neformaliojo švietimo veiklos renginiuose, projektinėje veikloje pagal savo poreikius ir pomėgius;

9.2. posėdžiuose, kai svarstomas jų elgesys;

9.3. olimpiadose, konkursuose, viktorinose, varžybose.

10. Mokiniai privalo:

10.1. sudarius mokymo sutartį su Gimnazija, laikytis visų jos sąlygų;

10.2. laikytis Lietuvos Respublikos įstatymų, kitų teisės aktų, Gimnazijos nuostatų, Vidaus tvarkos taisyklių, Mokinių elgesio taisyklių bei saugaus  eismo ir priešgaisrinės saugos reikalavimų, vykdyti Gimnazijos direktoriaus bei savivaldos institucijų nutarimus;

10.3. prieš kiekvienų mokslo metų pradžią pasitikrinti sveikatą;

10.4. mokytis pagal privalomojo švietimo programas iki 16 metų;

10.5. nevėluoti į pamokas, nepraleidinėti jų be pateisinamos priežasties. Kiekviena praleista pamoka turi būti pateisinta tėvų (globėjų, rūpintojų) vadovaujantis Mokinių pamokų ir ugdymo dienų lankomumo apskaitos ir nelankymo prevencijos tvarkos aprašu;

10.6. stropiai ir sąžiningai mokytis pagal savo sugebėjimus, įgytas žinias taikyti gyvenime;

10.7. dalyvauti Gimnazijoje organizuojamuose testuose, pasiekimų patikrinimuose;

10.8. gerbti Gimnaziją ir bendruomenės narius;

10.9. savo gyvenimą grįsti bendrosiomis žmogaus vertybėmis ir  moralaus elgesio normomis;

10.10. dalyvauti neformaliojo švietimo veiklos renginiuose, projektinėje veikloje pagal savo poreikius ir pomėgius;

10.11. pamokų, neformaliojo švietimo veiklų, organizuotų švenčių ir išvykų metu laikytis mokytojų, klasės vadovų, administracijos nurodymų, saugaus elgesio taisyklių;

10.12. pranešti Gimnazijos administracijai, socialiniam pedagogui, klasės vadovui apie žinomą nusikalstamą veiklą, o esant galimybei, užkirsti kelią tokiems veiksmams;

10.13. nenaudoti fizinio, psichologinio smurto, nesimušti, nevartoti necenzūrinių žodžių, neįžeidinėti kitų, nereikalauti pinigų ar daiktų;

10.14. nevartoti, neplatinti ir nesinešti į Gimnaziją alkoholio, energetinių gėrimų, narkotinių, toksinių, psichotropinių medžiagų, nerūkyti tabako ir elektroninių cigarečių;

10.15. tinkamai derinti mokymąsi ir poilsį, vertinti savo ir kitų laiką;

10.16. tausoti visuomeninį, privatų ir Gimnazijos turtą. Sugadinus ar sunaikinus Gimnazijos turtą, padarytą žalą atlygina tėvai (globėjai, rūpintojai) įstatymų ir Gimnazijos nustatyta tvarka;

10.17. Gimnazijoje ir viešosiose vietose netriukšmauti, nešiukšlinti;

10.18. laikytis higienos reikalavimų;

10.19. į Gimnaziją nesinešti daiktų ar medžiagų, pavojingų mokinių  saugumui ir sveikatai, bei daiktų, nesusijusių su ugdymo procesu;

10.20. žinoti ir laikytis saugaus eismo, priešgaisrinės saugos ir elgesio vandenyje taisyklių;

10.21. nežaisti azartinių žaidimų ir žaidimų, kurių metu galima susižaloti ar sužaloti kitus mokinius, sugadinti inventorių, patalpas;

10.22. nesikviesti ir nesivesti į Gimnaziją pašalinių asmenų;

10.23. nesinešti į Gimnaziją garso įrašų, laikraščių, žurnalų ir kitų leidinių, kurie tiesiogiai skatina ar propaguoja žiaurų elgesį, smurtą, pornografiją, kursto neapykantą;

10.24. budėti renginiuose.

**III SKYRIUS**

**MOKINIŲ ELGESIO TAISYKLĖS**

11. Pamokų metu mokiniai:

11.1. nuskambėjus skambučiui,  einia prie kabineto ir laukia, kol ateis mokytojas. Jeigu mokytojas neatėjo per 5 minutes, klasės seniūnas informuoja direktoriaus pavaduotoją ugdymui, atsakingą už pamokų tvarkaraščio keitimą;

11.2. įėję į kabinetą pasiruošia pamokai;

11.3. turi vadovėlius, sąsiuvinius, rašymo ir kitas pamokoje reikalingas priemones;

11.4. sėdi mokytojo nurodytoje vietoje;

11.5. vykdo mokytojo nurodymus, yra mandagūs, netriukšmauja, nekramto kramtomosios gumos ar valgio, netrukdo kitiems dirbti;

11.6. nesinaudoja mobiliaisiais telefonais, MP3 grotuvais, ausinukais, išjungia jų garsinius signalus, jei tai nesusiję su mokymo(si) tikslais. Mokiniams, nesilaikant šios taisyklės, mokytojas turi teisę paimti iš mokinio šiuos daiktus ir perduoti administracijai. Atsiimti gali į Gimnaziją atvykę mokinio tėvai (globėjai, rūpintojai);

11.7. negali pamokos metu vaikščioti ir trukdyti mokytojui vesti pamoką;

11.8. iš pamokos išeiti tik ypač svarbiais atvejais, pranešus dalyko mokytojui bei klasės vadovui;

11.9. privalo saugoti Gimnazijos inventorių;

11.10. pamokoje vilkėti Gimnazijos uniformą, būti be kepurės, pirštinių ir striukės, fizinio ugdymo pamokose dalyvauti su sportine apranga. Apranga turi būti tvarkinga ir švari.

12. Pertraukų metu mokiniai privalo:

12.1. laikytis saugos reikalavimų (nebėgioti, nesistumdyti, netriukšmauti, nespardyti sienų, netrankyti durų), palaikyti tvarką, taupiai naudoti elektros energiją, vandenį;

12.2. viešai nedemonstruoti intymios draugystės;

12.3. nesėdėti ant palangių ir nedėti ant jų  kuprinių;

12.4. esant laisvai pamokai, mokiniams draudžiama triukšmauti koridoriuose. Mokiniams draudžiama iškviesti iš pamokos kitą mokinį;

12.5. draudžiama savintis ne savo daiktus, reketuoti ar reikalauti pinigų iš bendramokslių, naudoti psichologinį ar fizinį smurtą prieš kitus.

13. Gimnazijos valgykloje mokiniai privalo:

13.1. netriukšmauti, nesistumdyti, tvarkingai laukti eilėje;

13.2. pavalgę nunešti indus į tam skirtą vietą;

13.3. vykdyti budinčių mokytojų nurodymus;

13.4. nemėtyti maisto ir nereikalauti jo iš kitų mokinių.

14. Renginių metu mokiniai privalo:

14.1. paltus bei striukes palikti rūbų spintelėse ar kitoje nurodytoje vietoje;

14.2. laikytis Gimnazijos direktoriaus įsakymu patvirtintų reikalavimų ir renginių organizatorių nustatytos tvarkos (Gimnazijoje ir jos teritorijoje nerūkyti tabako ir elektroninių cigarečių, nevartoti alkoholinių, energetinių gėrimų, psichotropinių medžiagų ir (ar) jas parduoti), taip pat vykdyti budinčių mokytojų ir mokinių nurodymus.

15. Visi 1-4, 5-8, I-IV klasių mokiniai privalo uždarose patalpose dėvėti nosį ir burną dengiančias medicinines veido kaukes ar respiratorius (toliau – kaukės) paskelbtos valstybės lygio ekstremaliosios situacijos ir (ar) karantino metu, kai tai daryti įpareigoja Vyriausybės nutarimai, valstybės lygio ekstremalios situacijos valstybės operacijų vadovo sprendimai ar kiti teisės aktai. Kaukių leidžiama nedėvėti mokiniams:

15.1. iki 6 metų amžiaus;

15.2. sportuojant, veiklų, kurių negalima atlikti būnant su kauke, vykdymo metu;

15.3. turintiems neįgalumą, kurie dėl savo sveikatos būklės kaukių dėvėti negali ar jų dėvėjimas gali pakenkti asmens sveikatos būklei rekomenduojama nešioti veido skydelį.

16. Gimnazijos teritorijoje griežtai draudžiama filmuoti, fotografuoti, įrašinėti mobiliuoju telefonu.

**IV SKYRIUS**

**MOKINIŲ ELGESIO TAISYKLĖS NUOTOLINIO MOKYMOSI METU**

17. Mokinys privalo:

17.1. laikytis dienotvarkės ir pamokų tvarkaraščio, nevėluoti į nuotolines pamokas ir iš jų nepasišalinti anksčiau laiko;

17.2. laikytis kultūringo bendravimo taisyklių ir vengti asmeniškumų;

17.3. prie Tamo dienyno prisijungti ir peržiūrėti užduotis iki pamokų pradžios. Jei yra suplanuota sinchroninė pamoka, prisijungti prie jos bent 3 min anksčiau;

17.4. iš anksto pasiruošti vietą ir priemones pamokai;

17.5. pamokos metu nevaikščioti, nevalgyti;

17.6. būti mandagiu, gerbti kitų laiką, kalbėti po vieną, į pokalbių laukelį rašyti tik tada, kai to prašo mokytojas ar turi klausimų susijusių su pamokos tema;

17.7. pamokos metu neužsiimti jokia kita veikla;

17.8. naudodamasis mokytojo pateikta mokymosi medžiaga, laiku atlikti paskirtas užduotis ir sinchroninės, ir asinchroninės pamokos metu;

17.9. kontaktuoti ir konsultuotis su mokytoju, pranešti apie nesklandumus dirbant su mokymosi programomis ir kt. Microsoft Teams programoje, Tamo dienyno žinutėmis ir kt.;

17.10. naudodamasis vaizdo ir (ar) garso priemonėmis, elgtis mandagiai, kultūringai ir pagarbiai tiek su mokytoju, tiek su kitais mokiniais; nuotolinės pamokos metu teisingai nurodyti savo vardą, pavardę; pasirinkti tinkamą darbo vietą, būtinai įsijungti vaizdo kamerą, išjungti pašalinius garso ir vaizdo įrenginius, naudotis tik ta priemone, kuri skirta mokymuisi nuotoliniu būdu;

17.11. nuotolinio mokymo metu naudoti tik autorizuotas (individualias) prieigas prie nuotolinio mokymo metu naudojamų įrankių ir platformų;

17.12. saugoti, tretiesiems asmenims neperduoti ir kitais būdais neatskleisti kodų, slaptažodžių, kitų prieigos būdų prie nuotoliniam mokymui skirtų priemonių, technologijų, įrankių, programų ir platformų;

17.13. nesinaudoti kitų asmenų perduotais ar kitaip atskleistais kodais, slaptažodžiais, kitais prieigos būdais prie nuotoliniam mokymui skirtų priemonių, technologijų, įrankių, programų ir platformų, prie jų nesijungti, neperduoti kitiems asmenims ir pan.;

17.14. užduotis atlikti atsakingai, sąžiningai, nenusirašinėti, neplagijuoti, neteikti savo atliktų darbų kitiems mokiniams nusirašyti, nepasakinėti kitiems mokiniams tiek tiesiogiai, tiek elektroninėmis ar kitomis virtualiojo ryšio priemonėmis, nenaudoti kitų technologijų, ruošinukų siekiant nepelnyto vertinimo rezultato:

17.14.1. jei kyla abejonių dėl nesąžiningai atlikto darbo, mokinys atsakinėja žodžiu (sutartu su mokiniu laiku ar pamokoje);

17.15. nustatytu laiku ir būdu pateikti mokytojui atliktas užduotis vertinimui. Jeigu mokinys nepristato atliktų užduočių sutartu būdu ir laiku, vertinimas bus nepatenkinamas;

17.16. sutartu būdu ir laiku bendrauti su klasės vadovu, dalyvauti klasės valandėlėse;

17.17. dalyvauti Gimnazijos administracijos pateiktose apklausose.

1. Mokiniui 2 kartus neprisijungus, pamokos metu neįjungus vaizdo kameros ir neatsiliepus kalbinamam, pakartotinai neatlikus skirtų užduočių, mokytojas nedelsiant informuoja tėvus (globėjus, rūpintojus) Tamo dienyne, asmenine žinute ar telefono skambučiu.
2. Kontrolinio ar kitokio atsiskaitymo metu, jei to reikalauja mokytojas, mokiniai privalo įjungti vaizdą ir garsą.
3. Leidžiama įrašyti pamoką, jeigu nesilaikoma mokinio elgesio taisyklių, prieš pamoką įspėjant mokinius.
4. Gimnazijos direktoriaus ar Vaiko gerovės komisijos sprendimu, tėvams, gimnazijos specialistams, klasės vadovams pateikus informaciją ar argumentuotą prašymą, leidžiama jungtis prie pamokos be vaizdo kameros.
5. Mokiniui yra draudžiama filmuoti, fotografuoti mokytojus, kitus mokinius per tiesiogines vaizdo pamokas, prijungti pašalinius asmenis prie Office platformos Microsoft Teams programos.
6. Nederamas elgesys nuotolinės pamokos metu gali būti įvardinamas kaip elektroninės patyčios, kurios užtraukia administracinę, o atskirais atvejais net ir baudžiamąją atsakomybę besityčiojančiam.
7. Nederamai besielgiantis mokinys nuotolinio mokymo proceso metu privalo žinoti, kad vieta, kurioje nuotoliniu būdu vyksta pamoka, yra vieša vieta.
8. Už keiksmažodžių vartojimą virtualioje pamokoje gali būti skirta bauda iki 240 eurų (LR ANK 481 str. „Nedidelis viešos tvarkos pažeidimas“).
9. Dėl nedrausmingo ir nekultūringo elgesio per pamoką mokinys gauna įspėjimą, informuojamas klasės vadovas, mokinio tėvai (globėjai, rūpintojai). Dėl piktybiško mokinio elgesio (pamokų praleidinėjimo, patyčių, įžeidinėjimų, melavimo ir kt.) apie mokinį yra informuojamas socialinis pedagogas ir Gimnazijos direktorius.
10. Jei problema kartojasi, mokinys svarstomas Gimnazijos Vaiko gerovės komisijoje.

**V SKYRIUS**

**RŪBŲ SPINTELIŲ NAUDOJIMAS**

28. Kiekvienas mokinys gauna Gimnazijos spintelę rūbams. Atėję į Gimnaziją, savo spintelėje turi palikti viršutinius rūbus.

29. Mokinys privalo tausoti spintelę, palaikyti jos viduje švarą ir tvarką. Saugoti spintelės raktą, o jį pametus, kreiptis į ūkvedį dėl rakto dublikato pagaminimo už jį sumokant pagal pateiktą sąskaitą.

30. Draudžiama savo nuožiūra spinteles dažyti, purkšti įvairiais lakais, klijuoti ant spintelių lipdukus, plakatus ir pan.

31. Pasibaigus mokslo metams, mokinys išsineša iš spintelės visus daiktus, palieka spintelę švarią ir užrakintą, raktą perduoda klasės vadovui.

32. Iškilus problemai ar įtarimui Gimnazijos administracija, klasės vadovas, socialinis pedagogas turi teisę patikrinti mokinio spintelės turinį, ten esančius daiktus, dalyvaujant mokiniui.

**VI SKYRIUS**

**MOKINIŲ SKATINIMAS IR ATSAKOMYBĖ**

33. Už pavyzdingą elgesį, labai gerą ir gerą mokymąsi, labai gerą lankomumą, aktyvų dalyvavimą olimpiadose, konkursuose, parodose, projektuose, sporto varžybose bei kituose renginiuose, aktyvią veiklą, naujas iniciatyvas, taurius, drąsius poelgius mokiniai skatinami:

33.1. žodine padėka, pagyrimu;

33.2. padėka raštu: įrašu Tamo dienyne, Gimnazijos svetainėje ir kt.;

33.3. Gimnazijos direktoriaus įsakymu;

33.4. eksponuojant mokinio darbus Gimnazijos viešosiose erdvėse;

33.5. apdovanojimais: Gimnazijos padėkos raštu, diplomu, prizu, dovana;

33.6. ekskursija, poilsiu vasaros stovykloje.

34. Mokiniui gali būti taikomos drausminės priemonės:

34.1. mokinį, nesilaikantį Taisyklių, klasės vadovas, mokytojai, administracija ir kiti Gimnazijos darbuotojai įspėja žodžiu, prašo parašyti pasiaiškinimą, rašo pastabą Tamo dienyne, informuoja tėvus (globėjus, rūpintojus),

34.2. mokinys svarstomas Mokinių taryboje;

34.3. mokinys svarstomas Gimnazijos Vaiko gerovės komisijoje, jeigu reguliariai pažeidinėja Taisykles ir neturi mokymosi motyvacijos. Gimnazijos Vaiko gerovės komisijos teikimu, Gimnazijos direktorius gali priimti sprendimą nušalinti mokinį nuo ugdymo proceso;

34.4. mokinio daiktų patikrinimas: jeigu Gimnazijos darbuotojui kyla pagrįstų įtarimų, jog mokinys gali turėti draudžiamų daiktų, t. y. gaminių ir/ar medžiagų, kurių apyvarta uždrausta arba ribojama Lietuvos Respublikos įstatymų ar kitų teisės aktų saugumo, sveikatos apsaugos ir kitais visuomenės poreikiais, taip pat kitų Gimnazijoje draudžiamų turėti daiktų (reikmenų), gaminių ar medžiagų, kurie nurodyti Gimnazijos veiklą reglamentuojančiuose dokumentuose, Gimnazijos direktoriaus įgalioti atstovai, turi teisę patikrinti mokinių daiktus, individualias spinteles. Patikrinimo metu dalyvauja ne mažiau kaip du Gimnazijos direktoriaus įgalioti atstovai. Mokinio daiktai negali būti tikrinami jam nedalyvaujant;

*Papunkčio pakeitimas:*

*2024-03-18 direktoriaus įsakymas Nr.V1-24*

34.5. pagrįstų fizinių veiksmų panaudojimas: pagrįsti fiziniai veiksmai gali varijuoti nuo stovėjimo tarp mokinių, gresiant potencialiam atviram jų konfliktui, stovėjimo prieš mokinį, siekiant užkirsti kelią pavojingam mokinio elgesiui (pavyzdžiui, siekiant atitverti kelią prie lango, jei mokinys grasina iššokti, ar pan.), vedimo paėmus už rankos iki mokinio sulaikymo, fiziškai apribojant mokinio veiksmus. Mokinio sulaikymas gali būti naudojamas tik ekstremaliose situacijose (pavyzdžiui, kai siekiama nutraukti mokinių muštynes, jeigu nėra kitų galimybių jų išskirti, nenaudojant fizinės intervencijos, kai siekiama nutraukti mokinio save žalojantį elgesį, jį apglėbiant ir laikant tol, kol mokinys nurims ir pan.);

34.6. už itin sunkius nusižengimus Gimnazijoje ar išvykose (kito asmens sveikatos sutrikdymą, psichotropinių medžiagų vartojimą ar platinimą ir kt.) iš karto informuojami mokinio tėvai (globėjai, rūpintojai) ir policija;

34.7. už sugadintą Gimnazijos inventorių atlyginama nuperkant naują inventorių arba įnešant pinigus į Gimnazijos atsiskaitomąją sąskaitą;

34.8. mokiniams, nedėvintiems kaukių taip, kaip nustato valstybės lygio ekstremalios situacijos valstybės operacijų vadovo sprendimai, prieš skiriant drausmines priemones, vykdoma:

34.8.1. prevencinis pokalbis su mokiniu ir jo tėvais (globėjais, rūpintojais);

34.8.2. pokalbis su mokiniu ir jo tėvais (globėjais, rūpintojais) Vaiko gerovės komisijos posėdyje apie tolimesnį dalyvavimą ar nušalinimą iš ugdymo proceso dėl keliamos grėsmės kitų bendruomenės narių sveikatai;

34.9. mokinys, nustatytais Lietuvos Respublikos vaiko minimalios ir vidutinės priežiūros įstatymo pagrindais ir tvarka, gali būti perkeltas į kitą mokyklą arba jam gali būti skirta kita minimalios ar vidutinės priežiūros priemonė (Remiantis LR Švietimo įstatymu 29 str. 11 punktu).

**VII SKYRIUS**

**BAIGIAMOSIOS NUOSTATOS**

35. Su Mokinio elgesio taisyklėmis mokinius pasirašytinai supažindina klasės vadovas ar kitas Gimnazijos direktoriaus įgaliotas asmuo. Taip pat informuojami tėvai (globėjai, rūpintojai).

36. Taisyklės gali būti keičiamos, papildomos, keičiantis įstatymams, keičiant Gimnazijos darbo organizavimą.

37. Taisyklės skelbiamos viešai Gimnazijos svetainėje https://www.vainutas.silute.lm.lt

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_